Ane Halsboe-Jørgensen (S), 2024-12-10:
Tak for det, formand, og også tak herfra til DF for at give os anledning til at drøfte noget, der er helt uhyre vigtigt, ikke bare for dansk økonomi, men også for alle danskere.
Det er helt sikkert afgørende for mig som beskæftigelsesminister, at folk går på arbejde.
Det er helt sikkert også afgørende for mig som beskæftigelsesminister, at vi har en sund dansk økonomi.
Men jeg er også uhyre optaget af, hvad det er, der sker for enden af de arbejdsliv, vi alle sammen har, altså at det er noget, vi alle kan se frem til; at der er nogle gode år efter ens arbejdsliv, efter man har gjort det, man skulle, hvor der også er lidt tilbage af en at give af til familie, til børnebørn.
Der er, som det også har været en del af debatten allerede i dag, stor forskel i vores pension, stor forskel i, hvad det er for nogle alderdomme, vi lever, hvad det er for nogle alderdomme, vi kan se frem til.
Og jeg mener helt grundlæggende, at det er en sund øvelse at se, om vi kan tage en debat om, hvordan de uligheder kan spejles bedre ind i det pensionssystem, vi har, så det bliver mere retfærdigt og socialt balanceret.
Det er til fulde en stolthed, jeg deler, altså den, vi har hørt fra flere sider i dag allerede, inklusive fra statsministeren, omkring hvad det betød, at vi fik lavet retten til tidlig tilbagetrækning.
Det, at Arnepensionen findes, gør en forskel for tusindvis af danskere, ikke bare dem, der faktisk er på tidlig pension i dag, men også de tusindvis, der har retten i lommen, som sikrer en følelse af ordentlighed og værdighed, sådan at hvis de en dag ikke kan mere, har de retten til, uden at skulle visiteres, uden at skulle ned og bede nogen om lov, til at trække sig tilbage.
Det er for mig en grundlæggende værdighed for mennesker, der ellers skulle hænge i med neglene for at nå frem til pensionsalderen.
Det var en vigtig beskyttelsesring.
Målet for os er, at vi nu tager en diskussion om, om vi kan slå den næste ring; selvfølgelig skal det ske inden for rammerne af, at dansk økonomi er holdbar, og at vi tager ansvar for, at der ikke slås hul i kassen.
For de samme mennesker, som vi er optaget af, når vi taler om en værdig pension, er ofte også mennesker, som lider, hvis økonomien ikke holder, og hvis der skal spares på de grundlæggende ydelser, hvis skolen ikke er i orden, og hvis ældreplejen ikke er i orden.
Derfor er det for Socialdemokratiet – og vil altid være for Socialdemokratiet – afgørende, at en ansvarlig, holdbar økonomi og en retfærdig pension går hånd i hånd.
Derfor er det også rigtigt, hvad der allerede er blevet sagt, at velfærdsaftalen fra 00'erne har været en grundlæggende motor, i forhold til at der er rigtig meget af det gode, som vi har bygget op på vegne af fællesskabet, og som vi har haft råd til, fordi vi indgik den aftale med ansvarlige partier, som så i øvrigt har haft ansvarligheden til at bære den igennem i knap 20 år.
For tiden er kommet til, at vi ser på, hvad der er efter 20 år med den her aftale.
Det handler om, at den grundlæggende idé om, at når vi lever længere, arbejder vi også længere, er grundlæggende god, men vi er også nødt til at se på, om balancen er ramt i årene fremover, og her taler vi tiden efter 2040.
For det står lige så klart, at Socialdemokratiet står vagt om den aftale, vi både har lavet med forligspartierne ind i velfærdsaftalen og med de regeringsparter, vi har lavet regeringsgrundlag sammen med, og at vi, helt i tråd med det regeringsgrundlag, fremsætter et lovforslag i starten af det nye år, hvor vi følger velfærdsforliget, og hvor vi forventes at forhøje folkepensionsalderen til 70 år i 2040.
Det er en god sjat ud i fremtiden, og den diskussion, vi har åbnet for her, tager et skridt 5 år endnu længere ud i tid.
Derfor vil jeg også bare bekræfte, hvad der allerede er sagt: Det er vigtigt, vi gør det her grundigt, ordentligt, holdbart og retfærdigt.
Derfor skal vi også tage os grundlæggende god tid til det og ikke forhaste det.
Det er Socialdemokratiets vej ind i den her diskussion.
Tak til Dansk Folkepati for forespørgslen, og jeg ser frem til en god debat.